Samantha, per ina giada memia tard

Jau ves tai, ti vesas a mai e jau sai...
Ti tutgas a mai... ti e... ti e... ti.
Na, jau na stun betg sin da quellas chaussas en trais. Cun ti e ti e ti, manegel jau dus chalzers ed in tip. Mintga di vom jau sper quella vaidrina vi, ed als ves là mes chalzers da siemi. Chalzers nairs che surrin si per mai, chalzers, nairs sco la notg e bels sco il tschiel (tge poetic, Sam). Els surrin si per mai e din: "Jau less tai e ti lessas nus." Ma jau spetg...
Jau vom vinavant ed en la proxima vaidrina, ina bar en sasez, ves jau el - circa uschè bel sco mes chalzers ma en in'autra categoria natiralmain. EI surri si per mai - in surrir che ma fa luentar! Ses surrir di: "Jau less tai e ti lessas mai." Ma jau spetg...
Mintga di vom jau sper quellas dus vaidrinas vi, ma mintga di rest jau dira - cun mamezza. I n'è betg mo quai, igl è era temp da vendita. Ils chalzers vegnan adina pli bunmartgads, la vendidra mida mintga di ora la tavletta dal pretsch.
Ed il dreamboy - el na daventa forsa betg pli bunmartgà, ma el daventa cun mintga di pli scharfs! Uh, quai ma dad il kick! "Na, oz na cumpr jau betg quels chalzers - damaun èn els anc pli bunmartgads. Na, oz na vom jau betg en questa bar, damaun ma vul el anc dapli." Ed ussa - il megaschocker! Jau vegn sper la butia vi e ves in quest mument in'autra schnitta cun MES chalzers en maun - jau sun sco petrifitgada e na riv da reagir e da la strair MES chalzers or da maun, qua passa ella gia ed entra en la bar. Jau anc adina sco da glatsch, ves sco ella va vers mes (MES) um - jau ves sco ella surri si per el e sco el surri enavos.
Tuttenina ha el mo pli egls per questa tussi e na vesa gnanc sco jau cur en la bar. E stun là - senza um, senza chalzers - ina secunda memia tard.